## El Consell dona suport a la candidatura de València com a amfitriona i seu de les finals de la Copa Davis en els anys 2025-2027

*** La celebració de la fase final de la Copa Davis té repercussió de caràcter mundial i és una atracció turística i esportiva del màxim nivell, que pot contribuir a la dinamització de l’economia**

El Ple del Consell ha aprovat un acord en el qual manifesta el suport de la Generalitat a la proposta de designació de la ciutat de València com a amfitriona i seu de les finals de la Copa Davis per a les edicions que està previst que se celebren en el període 2025-2027.

Així mateix, ha acordat que, en el cas que la ciutat de València siga seleccionada com a seu de l’esmentat esdeveniment esportiu, es promoguen les actuacions administratives i pressupostàries necessàries per a fer front a les obligacions que puguen derivar-se de la designació.

El Consell considera que, amb l’experiència de les edicions de les fases de grups fetes fins ara a València, impulsar la seua candidatura per a allotjar la final de la Copa Davis resulta d’interés especial, tant per a la ciutat com per al conjunt de la Comunitat Valenciana, com a element de dinamització econòmica, esportiva, social i de promoció per a les pròximes edicions 2025-2027.

L’acord està en sintonia amb la decisió adoptada per l’Ajuntament de València, en la Junta de Govern Local del passat 27 de setembre, de presentar la candidatura.

La celebració de la fase final de la Copa Davis té una repercussió de caràcter mundial i és una atracció turística i esportiva del màxim nivell, que pot contribuir a la dinamització de l’economia. A més, la gran cobertura mediàtica de la Copa Davis és equiparable a qualsevol dels grans esdeveniments esportius globals.

El 19 d’abril de 2023 es va firmar un protocol general de col·laboració entre Turisme Comunitat Valenciana, la Diputació Provincial de València, l’Ajuntament de València i la Federació Internacional de Tenis, en el qual es preveia la possibilitat que la ciutat de València optara a ser seu de la fase final de la Copa Davis a partir del període 2024-2026, si així ho proposava la Federació Internacional de Tenis.

El suport a este esdeveniment s’ajusta als principis de la Llei 20/2011, de 22 de març, de la Generalitat, de l’esport i l’activitat física de la Comunitat Valenciana, que valoren el foment de l’esport com un fenomen social amb notable influència en sectors com l’educació, sanitat, medi ambient, ocupació, economia, turisme i benestar social.

La Copa Davis és un torneig històric de tenis en el qual els jugadors seleccionats competixen per a representar el seu país. Es disputa des de 1900 i es tracta de la competició més prestigiosa de tots les que se celebren per equips nacionals masculins.

Fecha: 01/10/2024